
        
            
                ХАВХ
                
            
        

    
	РОБЕРТ ШЕКЛИ

	 

	ХАВХ

	 

	“УЛСЫН ХЭВЛЭЛИЙН ГАЗАР” Улаанбаатар хотноо 1989 онд эрхлэн хэвлүүлсэн “ЛУУ ЦАГ (зөгнөлт зохиолын түүвэр)” номоос

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

	 

	[image: Image]

	 

	ЦАХИМ НОМЫН САН: www.e-nom.mn

	 


⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ХАВХ

	(The Trap)

	 

	Орчуулсан Б. Энэбиш

	 

	«Сэмиш ээ, чи минь надад тусалж үзээрэй. Туслахгүй бол тун горьгүй. Миний байдал нэн аюултай боллоо. Бушуухан ирээч, чинийхээ зөв гэдэгт би мадаггүй итгэлээ. Ямар ч нөхцөлд дэлхийнхэнд найдах хэрэггүй байж. Дэлхийнхэн туйлын хөнгөмсөг хүмүүс юм. Чиний хэлдэг бүр яг оножээ.

	Тэгэхдээ эд бас анх хараад бодогдсон шиг тийм ч маанаг хүмүүс биш юм. Тэмтрүүлийн гоо сайхан гэдэг ухааны ганц хэмжүүр биш гэж бодох болов. 

	Сэмиш минь, ярвигтай юм болж байна! Төлөвлөгөө маань эхлээд хэчнээн итгэлтэй, аюулгүй юм шиг санагдаж байлаа...»

	 

	Эд Дейли байрны хаалганы цаана нэг төмөр гялсхийхийг харсан авч нойр нь жигтэйхэн хүрсэн учир түүнийг сонирхох сөгөө байсангүй.

	Тэр нар мандсаны дараахан сэрж тэнгэрийн байдлыг ажихаар өлмийгөөрөө сэм гишгэн гарав. Тэнгэр нэг л мөд онгойх шинжгүй байв. Бороо шөнөжин хувингаар ус асгаж байгаа юм шиг цутгаж модны мөчир, навчис бүрээс дусал гоожно.

	Түүний сууж ирсэн бүрхүүлт машин усанд авхуулж уулын бэл рүү өгссөн засаагүй зам үерийн зузаан шаварт дарагджээ.

	Эдийн, найз Тарстон босож хаалга руу цамцтайгаа хүрч очиход Буддагийн хацар шиг булцгар нүүр нь унтсанаас болж улайсан харагдана. 

	Тарстон,

	— За, бас л бороо орж байна. Амралтын эхний өдөр ингэж асгаж байдаг. Байгалийн жам юм даа гэхэд нь Дейли

	— Тэгэхдээ ийм өдөр хулд загас сайн баригддаг шүү дээ гэв.

	— Тийм нь ч тийм л дээ. Харин задгай зууханд гал түлээд халуун ром дарс уувал бүр сайхан даа.

	Тэр хоёр сүүлийн арван нэгэн жил намрын богино амралтаа элдэв тохиолдлоор хамт өнгөрөөжээ.

	Дейли нь аялах, ан гөрөө хийх чин хүсэлд өөрийн эрхгүй автана. Тэр Нью-Йорк хотын дэлгүүрийн худалдагчдаас авсан үнэтэй урт хувцсыг бөгтөр нуруундаа тааруулан өмсөнө. Тийм хувцсыг төвөдийн яг төвд бий гэлцдэг «цасан хүний» мөрөөр мөшгөхийн донтой эрдэмтэн мэргэд өмсдөг ажээ. Тэр ямар ч шуургатайд асдаг ухаалаг хийцтэй, аяны авсаархан зуух, шведийн шилдэг гангаар урласан яггүй махир хутга тэргүүтнийг худалдан авчээ.

	Дейли цэрэг дашмаг ташаандаа зүүж, хар винтов буу мөрөвчилж аялах дуртай хүн. Түүний дашмагт голдуу ром дарс цалгилах бөгөөд тэрээр винтовоороо консервын лаазан байг алдахгүй ононо. Дейли ан хийж алдар нэр олохыг мөрөөсдөг ч гэсэн адгуус, шувууны мууг үзэх гэдэггүй зөөлөн сэтгэлтэй хүн байв.

	Түүний найз Тарстон дэндүү тарган учир үргэлж амьсгаадна. Тэр батганаар загас барих авсаар дэгээ, жижиг шувууны буу авч гарчээ. Тэр эхний долоо хоног өнгөрөөгөөд ангийнхаа нутгаар өөрт нь таатай санагддаг зөөлөн сандалтай цэнгээний газартай Лейк Плесидийг шилж авчээ. Тэгээд амьтны мөр, үүр гайхалтай мэддэг туршлагаараа хар хүрэн баавгай юм уу, буга намнахынхаа оронд амарч байгаа аятайхан хүүхнүүдийн хойноос ухаан жолоогүй хөөцөлдөж гарчээ.

	Эл сонин явдал дөч гарч яваа овсгоотой хоёр худалдаачинд нэн таалагджээ. Тэгээд борлож, чийрэгжсэн, эхнэрийнхээ урд дав дээр бууж өгшгүй хүч, тэвчээртэй болсон мань хоёр эр хотдоо эргэж иржээ.

	Дейли,

	— Ром ч бас муу биш шүү хэмээн зөвшөөрөөд байрны хажууд гялалзах төмрийг харав. Тарстон төмөр лүү хүрч очин өшиглөөд,

	— Хачин эд байх шив гэв.

	Дейли нарийн төмрөөр хийсэн дөрвөн фут орчим суурьтай, нугастай тагтай хоосон төмөр хайрцгийг ажиглан харав. Түүний нэг төмөр дээр нь 

	 

	ХАВХ

	 

	гэж тод бичсэн байжээ. 

	Тарстон,

	— Чи үүнийг хаанаас худалдаж ав аа вэ? гэхэд Дейли

	— Хаанаас ч худалдаж аваагүй юм гэж хэлээд нэгэн төмөрт нь зүүсэн хуванцар пайзыг барьж үзэн 

	 

	«Эрхэм анд аа! Энэ бол шинэ хийцийн ХАВХ, хамгийн сүүлийн үеийн техник. Бид ХАВХАА олонд өргөн танилцуулахаар танд энэ зааврыг ямар ч үнэгүйгээр барьж байна. Та ар тал дахь зааврыг яг баримтлан ажиллавал жижиг шувуу барих зорилготой энэ хосгүй аппаратыг зохих ёсоор үнэлнэ. Танд амжилт хүсье» 

	 

	гэж бичсэн байжээ. 

	Дейли:

	— Үгүй ер өө! хэмээн дуу алдаж, — Үүнийг шөнө энд авчраад тавьчихаа юм болов уу? гэхэд Тарстон

	— Хэдийд ч авчирсан байсан ялгаа юу байдаг юм бэ? хэмээн мөрөө хавчисхийгээд, — Ходоод хоржигноод байна. Цайгаа ууцгаая гэв.

	— Үгүй, чи үүнийг нээрэн сонирхохгүй байна гэж үү?

	— За гойд юу байгаа юм бэ? Бас л нэг дэмий эд байгаа биз. Ийм юм хаа мунддаг юм бэ? Баавгайн хавх «Эберкромби фитч» «Бэтлэр» фирмийн урам, матар хуурагч гээд бишгүй л юм байдаггүй юу...

	Дейли бодлогоширч:

	— Би амьдралдаа ийм хавх үзээгүй юм байна гэж дудагнаад, — Ямар догь сурталчлаа вэ. Би үүний ид шидийг үзэхгүйгээр явахгүй шүү гэхэд Тарстон шазавхийж:

	— За гайгүй ээ, чамд дааж давах аргагүй нэхэмжлэх өгнө дөө. Би ч цай, хоолоо хийхээр явлаа. Чи сав суулга угаагаарай гэв. Тарстоныг гал зуухны өрөө рүү явахад Дейли пайзыг эргүүлж зааврыг уншихад,

	 

	«ХАВХЫГ хөдөө аваачаад энд байгаа гинжээр ямар нэг модноос уя. 

	Тэгээд ХАВХНЫ суурин дээрх товруу-1-ийг дарж бэлдээд таван секундийн дараа товруу 2-ыг дарахад ХАВХ ажиллахад бэлэн болно. 

	Хавханд амьтнаа хавхдах болтол өөр юу ч хэрэггүй. Амьтан хавхадсан хойно нь товруу 3-ыг дарж ХАВХАА онгойлгон ангаа салгаж авна.

	 

	А н х а а р !

	Бусад үед ХАВХАА үргэлж онгорхой байдалд байлга. 

	ХАВХ нь торон хайрцгийн зарчмаар ажиллах учир амьтныг барихад түүний доторх хэсгийг онгойлгох хэрэггүй. АВ нь хавханд өөрөө унана» 

	 

	гэж бичсэн байв.

	Дейли дуу алдан:

	— Хүн гэдэг мөн хачин юм бүтээх юм даа гэхэд Тарстон

	— Цай хоол бэлэн боллоо гэв.

	— Хөөе чи урьдаар надад хавх зүүхэд тусал.

	Бермудийн богино өмд, биеийн тамирын чамин цамцтай Тарстон байрнаасаа гарч хавх руу итгэл муутайхан хараад,

	— Үгүй чи наадахаараа нээрэн зугаацахаар шийд ээ юү? гэхэд Дейли:

	— Нээрэн байлгүй яах вэ, гэнэт үнэг орчихыг хэн байг гэх вэ гэв.

	— Үгүй ер өө. Тэгвэл үнэгээ яацгаах бил ээ? гэж лавлахад Дейли,

	— Суллаад тавьчихна. Гол нь ямар нэг амьтан барихдаа л байгаа юм шүү дээ. Алив наадхаа өргөлц.

	Хавх ер бусын хүнд байв. Түүнийг тэр хоёр байрнаас тавиад ярд хэртэй газар чирч аваачин зулзаган нарснаас гинжээр уяжээ. Дейли товруу-1-ийг дарж хавх үл ялиг гэрэлтэхэд Тарстон гэнэт гэдрэг болов. Дейли таван секундийн дараа товруу 2-ыг дарав.

	Модноос борооны ус урьдын адил дусалж, тэр дээр хаа нэгтээ хэрэм дүүлж, өндөр ургасан ногоо үл ялиг шажигнана. Төмөр тор нь бүдгэвтэр гялалзах хавх нарсны хажууд чимээгүй байв.

	Тарстон,

	— Явъя. Өндөг бүр хөрчихлөө гэхэд Дейли түүний хойноос дагангаа хавх руугаа мөрөн дээгүүрээ эргэн харж явав. Тэдний хавх аваа хүлээж ойд чимээгүй зоолттой байлаа.

	 

	* * *

	 

	«Сэмши, чи минь хаана байна вэ? 

	Надад яаралтай туслахгүй бол горьгүй нь. Орон байрыг минь харсаар байтал хэмхчээд хаячихна гэдэг сонсоход ч үнэмшимгүй байгаа биз. Залуугийн минь найз аль хэзээний анд, шилдэг нөхөр минь. Би гагцхүү чамдаа л найдаж байна. Битгий саатаж удаарай.

	Би чамд түүх намтраасаа эхлээд хэлсэн. Дэлхийнхэн хавхыг минь ерийн хавх, гойд юм ер үгүй гэж үзэв. Тэд хавхны маань ид шидийн талаар бодолгүй дорхноо зоогоодохлоо. Би ч бас тэгнэ байх гэж бодож байсан юм. Дэлхийнхнийг бүр хэзээний их сониуч гэдэг шүү дээ.

	Энэ үед эхнэр маань байрандаа хөгжилтэй амьдарч, зуслангаа тохижуулан хотоос зайдуу газар зоргоор жаргаж байв. Энэ бүх үйл явдал нэгэн учрал тохиолдох болтол хэвийн үргэлжилж байсан юм...»

	 

	Тарстон цай хоолоо ууж идэнгүүтээ хавх онгорхой үедээ буухгүй байдаг тухай махрангуй тайлбарлана. Дейли инээмсэглэж торон хайрцгийн тухай өгүүлнэ. Тарстон мөчөөгөө ер тавилгүй тийм хавх хорвоод байхгүй гэж өчив. Тэд сав суулгаа угааж хатаагаад намалзсан нойтон өвсөн дундуур хавх руугаа ойртож очиход Дейли:

	— Хөөе. Хараач ээ! хэмээн хашхирав.

	Хавханд нь тод ногоон зүстэй, молтогчин туулайн чинээ нэгэн амьтан орчихсон үсчиж байв. Тэднийг дөхөж очиход нөгөөх амьтан дигваранз шиг нүдээ бүлтийлгэн далайн хавч хэлбэртэй хавчуураа шажигнуулж байлаа. 

	Тарстон, 

	— За маргааш өглөөнөөс эхлээд өлөн элгэн дээрээ дусал ч архи амсахгүй гээд хавханд унасан амьтныг харж давхийн бр-р! гэж дуугарав. 

	Дейли,

	— Энэ чинь миний бодож байгаагаар бол ямар нэг шинэ амьтан байна хэмээн санаагаа илэрхийлэхэд Тарстон:

	— Бүр жигтэйхэн амьтан байна. Энэ золигийг орхиж Лейк-Плэсид рүүгээ очоод ор тас умартвал яасан юм бэ? гэв.

	— Үгүй, тэгж болохгүй. Би зоологийн сурах бичигт иймэрхүү амьтан огт үзээгүй юм байна. Энэ маань шинжлэх ухаанд урьд ер мэдэгдээгүй амьтан байж ядашгүй. Харин юундаа хийж авч явдаг бил ээ?

	— Юундаа хийж гэнэ үү?

	— Тийм ээ, ямар хавхтай нь байлгалтай биш. Тор хийе, бас юугаар хооллодгийг нь мэдье.

	Тарстоны яалт ч үгүй арга ядсан царай хэвийн болж эхлэн, 

	— Хөөе Эд. Би наад адгуусны чинь дэргэд амарч чадахгүй, хортой амьтан байвал яах юм бэ? Наадах чинь бүр харваас хачин амьтан байна гээд гүнзгий амьсгаа авч цааш өгүүлрүүн, — Энэ хавханд чинь нэг ер бусын юм байна. Лав энэ ертөнцийн эд биш байх аа гэв.

	Дейли жуумалзаж:

	— Фордын анхны автомашин, Эдисоны улайсах чийдэн эхлээд бас л тийм сэтгэгдэл төрүүлж байсан шүү дээ. Энэ хавх бол шинжлэх ухаан техникийн дэвшлийн бас нэг илрэл шүү дээ гэхэд Тарстон:

	— Би дэвшлийн төлөө хүн. Тэгэхдээ өөр салбар дахь дэвшлийн төлөө байдаг хүн. Явбал дээр биш үү... гэж нухацтай хэлэв.

	Дейли:

	— Жаахан азнаж байгаад... гэснээ алгуурлаж, — Эхлээд тороо хийж, хавхаа ахиад нэг зүүе гэхэд Тарстон үглэснээ аясыг нь дагав.

	 

	* * * 

	 

	«... Сэмиш ээ, чи яагаад өдий болтол ирэхгүй байна вэ? Чи намайг аюулд өртөхөд хүрээд байна гэдгийг мэдэхгүй байна гэж үү? Чамаас их юм хамаарах нь гэдгийг би чамд ойлгогдохуйцаар хэлсэнгүй юү? Чи минь хуучин найзаа бодож үзээч! Миний туйлаас таашааж, улмаар энэ үйлсэд зүтгэхэд хүргэсэн гоц гойд Фреглийн минь тухай бодооч. Чи чинь надтай ядаж холбоо барьж байгаач.

	Дэлхийнхэн маань мэдээж ХАВХ ерөөсөө биш, харин материйг хүлээн авагч дамжуулагчийг ашигласаар байв. Би хоёр дахь хүлээн авагч - дамжуулагчаа гарагтаа байрлуулж цэцэрлэгээс барьсан гурван жижиг амьтнаа түүнд дараалан хийв. Харин дэлхийнхэн яагаад ч юм бэ тэднийг маань дэс дараатай гаргасаар байв. Дэлхийнхэн гэдэг юунаас ч буцдаггүй хүмүүс ээ.

	Би гурав дахь амьтнаа дэлхийд очоод буцаж ирэхгүй болохоор нь хамаг юм ёсоор боллоо гэж шийдэв.

	Тэгээд би бүтээх гэж махран урьд гурван удаа хийсэн сүүлчийн дөрөв дэх хамгийн гол нэвтрүүлэгтээ бэлтгэв...»

	 

	* * *

	 

	Амьтад байрны хананд бэхэлсэн намхан саравчны доор зогсож байв. Тарстон, шумуулын бөх тороор хийсэн гурван тор луу зэвүүрхэн харна. Тор бүр дотор нэг нэг амьтантай.

	Тарстон,

	— Фүү хэмээн үрчийгээд, — Ямар муухай үнэртэй юм бэ! гэв. Нэг дэх торон дотор дигваранз шиг нүдтэй, далайн хавчных шиг хавчууртай хамгийн анх баригдсан амьтан байв. Хоёр дахь торонд гурван эгнээ хайрсан далавчтай шувуу далавчаа балбачна. Гурав дахь торонд нь хоёр талдаа толгойтой могойрхуу нэг хачин амьтан мурчганаж байлаа.

	Тэдгээр торон дотор сүүтэй шил аяга, жижиглэсэн махтай таваг, ногоо, модны холтос зэрэг зүйлс хөндөөгүй хэвээр байв.

	Дейли:

	— Юу ч иддэггүй амьтад юм аа даа гэхэд Тарстон

	— Өвдсөн юм болов уу. Халдварт өвчтэй байж мэднэ шүү. Үгүй. Эд ээ! Эднээс, салбал яасан юм бэ? гэв.

	Дейли өөдөөс нь харж,

	— Том оо, чи ер нь нэр алдар олохыг боддоггүй хүн үү гэхэд Тарстон,

	— Чи юун нэр алдрын тухай яриад байна? гэлээ.

	— Чиний нэр алдрыг эрин зууны турш дуурьсгах гэж бодсон юм.

	— Би бол худалдаачин хүн, тэр тухай ерөөсөө боддоггүй.

	— Ерөөсөө бодоогүй гэж үү? гэхэд Тарстон элэгсгээр инээмсэглэн, — Аливаа юмыг мөрөөсөхгүй хүн гэж хаана байх вэ? Чи юу гэх вэ? гэхэд

	— Энэ амьтад өөр хаана ч байхгүй шүү. Хоёулаа эднийг музейд бэлэглэе гэв.

	Тарстон:

	— Үгүй яаж бэлэглэх юм бэ? хэмээн сонирхож асуухад Дейли:

	—Дейли, Тарстон нарын эдүгээ хүртэл мэдэгдээгүй амьтны үзэсгэлэн гэж нэрлэнэ гэлээ.

	Тарстон Дейлийн үгийг тосгуулж:

	— Эднийг бидний нэрээр нэрлэж болох юм, бид эхэлж нээсэн юм чинь яах вэ дээ гэхэд Дейли,

	— Бүр гарцаагүй, нэрлэнэ. Бидний нэр Ливингстон, Одубон, Тедди Рузвельт нарын нэртэй эн зэрэгцэнэ гэв.

	Тарстон бодлогоширсноо

	— Минийхээр бол хамгийн зохимжтой газар нь байгалийн түүхийн музей л байх юм байна. Тэднийхэн үзэсгэлэн лав байгуулна шүү гэхэд Дейли,

	— Би ч үзэсгэлэнгийн тухай бодоогүй юм л даа. Харин музейн салбар, Дейли Тарстон нарын нэрэмжит салбар гэж байж болох байх гэж бодсон юм.

	Тарстон найз руугаа бахархан харав. Тэрээр Дейлийг тийм зүйл төлөвлөнө гэж урьд нь огт төсөөлсөнгүй.

	— Эд ээ, ёстой, гайхалтай санаа байна. Бидний амьтан одоохондоо гуравхан байгаа болохоор музейн салбар байгуулахад цөөдөх болов уу?

	— Нэг л эхлээд авбал учир бий. Явж хавхаа үзье.

	Энэ удаа тэдний хавханд жижиг ногоон толгойтой салаа сүүлтэй өндрөөшөө бараг гурван фут нэг амьтан орчихсон байжээ. Бүдүүн өт хорхой шиг арван хоёр өргөст далавчирхуу юмтай тэр амьтан түүнээ ууртай гэгч далбалзуулна.

	Тарстон ихэд болгоомжлон,

	— Урьд нь овоо гайгүй амьтад өртөж байсан сан. Харин энэ чинь ямар бузар мам орчих оо вэ? гэхэд Дейли,

	— Дажгүй. Торонд хийгээд номхотгочихно гэж зоримог хэлээд, — Музейтэй холбоо барина аа, хө гэв. Тэр хоёр хөлсөө цувуулж байж мурчганасан амьтнаа торонд хийгээд хавхаа ахин зүүв. 

	Дейли нь байгалийн түүхийн музейд доорх агуулгатай цахилгаан утас илгээв. Түүнд:

	 

	«ҮЛ МЭДЭГДЭХ ТӨРЛИЙН ДӨРВӨН АМЬТНЫГ ОЛЖ НЭЭГЭЭД БАЙНА. 

	МУЗЕЙД ЗОХИХ ҮЗЭСГЭЛЭН БАЙГУУЛАХ ГАЗАР БИЙ ЮУ? 

	ТАНАЙ ТӨЛӨӨЛӨГЧ ИРВЭЛ САЙН САН» 

	 

	гэж бичжээ.

	Тэгээд дараа нь Тарстоны шаардсанаар хачин хүн гэдэг сэтгэгдэл төрүүлэхгүйн тул нэлээд хэдэн элэгсэг үг нэмж бичжээ.

	Үдийн хоолны үеэр Дейли өөрийнхөө онолыг Тарстонд тайлбарлав. Тэр орчны уулан дахь бусдаас буйд гоц сайхан нэг хэсэгт эртний амьтад эдүгээ хүртэл амьдарч иржээ хэмээн батална. Тэдгээр эртний амьтад нь маш их туршлагатай, ер бусын болгоомжтой учир урьд өмнө хэн ч барьж байсангүй. Гэхдээ төмөр торон хайрцгийн шинэ зарчмаар ажилладаг хавхнаас зайлсхийх туршлага дутжээ. Тарстон Дейлийн өчсөнийг эс зөвшөөрөн,

	— Адирондахыг чинь хөндлөн гулд сүлжчихсэн шүү дээ гэхэд Дейли,

	— Тэгэхдээ л бүгдийг нь сүлжсэнгүй дээ гээд хэлснээсээ ухарсангүй.

	Дараа нь тэр хоёр хавх руугаа эргэж очсон авч хоосон байв.

	 

	 

	«... Сэмиш ээ, би чиний хэлж байгааг дөнгөж данган сонсож байна. Дууг нь жаахан чангална уу. Эсвэл биеэрээ хүрч ирвэл бүр сайн байна. Хий хоосон яриагаар юу хийх вэ. Миний байдал бүр бэрх болж байна.

	Юу гэнэ ээ, Сэмиш ээ? Нөгөө ярьснаа үргэлжлүүл гэж үү? Мэдээж юм болсон юм. Би гурван амьтнаа амжилттай шилжүүлж өгч хамаг юм жин тан болчхоод тэр бүхнийхээ тухай ганцхан эхнэртээ ярих л үлдээд байлаа.

	Тийм ч учраас би эхнэрээ надтай цуг цэцэрлэгээр орохгүй юу гэхэд ихэд баярлаж байлаа.

	— Хонгор минь, юу болсноо ярь, сүүлийн үед ямар нэг юмнаас сэтгэл чинь үймрээ юу? гэхэд би ойлгомжгүй жигтэйхэн дуугарав.

	— Би чиний сэтгэл санааг зовоов уу? гэхэд нь,

	— Үгүй, хайрт минь. Би чинийхээ надад байдгаараа хайртай байдгийг чинь сайн мэдэж байна. Гэхдээ би өөр нэгэнтэй гэрлэхээр шийдэж байна гэв.

	Эхнэр маань хөдөлгөөнгүй зогсож зөвхөн тэмтрүүл нь эв хавгүй ганхана. Тэгснээ дуу алдан:

	— Фрегл! гэхэд нь би

	— Тийм ээ, гоо сайхан Фрегл надтай хамт амьдрахыг зөвшөөрсөн юм гэлээ.

	— Чи надтай насан туршдаа хамт амьдрахаар ёс төр гүйцэтгэснээ март аа юу?

	— Үгүй би, мартаагүй. Харин ёс төдий зүйлийг дурдаад байгаа чинь харамсалтай байна гээд нарийн тооцсон ганц цохилтоор түүнийг хүлээн авагч дамжуулагч руу оруулчхав.

	Сэмиш минь чи түүний ямаршуу байдалтай байсныг харсан болоосой! Тэмтрүүл нь унжиж орооцолдоод харагдахаа больчихсон. Тэгж л байж би нэг эрх зоргоороо байх боллоо. Жаахан эвгүй юм. Гэхдээ эрх зоргоороо болов. Би ийнхүү гоо сайхан Фреглтэй ханилах боломжтой боллоо!

	Чи одоо миний зорилтын төгс болохыг зохих ёсоор үнэлнэ биз ээ. Надад дэлхийнхтэй хамтран ажиллах явдал их чухал болов. Учир юу вэ хэмээвэл хүлээн авагч дамжуулагчийг хоёр талаас нь удирдах хэрэгтэй. Дэлхийнхэн юм бүхэнд итгэхээс буцдаггүй учир би түүнээ хавх маягаар далдалчихсан юм. Энэ бүгдийг сайхнаар дуусгаж эхнэрээ тэдэнд илгээв.

	Манай эхнэртэй таарч тохирох гээд үзэг л дээ. Би даанч чадаагүй юм.

	Бэрх, тун бэрх зорилт байгаа биз. Манай эхнэрийн цогц үүрд үгүй болсоон. Дэлхийнхний гарт өртсөн юм бүр арилах юм. Хэн ч хэзээ ч юу ч баталж чадахгүй.

	За Сэмиш минь ийм л явдал тохиолдсон юм даа...

	 

	Байрны орчин дахь хөдөөгийн нам тайван байдал ор мөргүй арилав. Балчигт замыг хөндлөн гулд туулсан дугуйн мөр гарч эргэн тойронд элдэв өнгийн хаягтай лонх, тамхины хоосон хайрцаг, чихрийн уранхай цаас, харандааны хугархай хөглөрнө. Хамаг амьтан баахан үймж бужигнаад цөм тарж, уур уцаар хүрэхээс өөр юу ч үлдсэнгүй.

	Дейли, Тарстон хоёр хоосон хавхныхаа дэргэд зогсоод түүн рүү ямар ч итгэлгүй харна.

	Дейли арга ядан хавхаа өшиглөж,

	— Энэ золигийн аппаратын юу нь гэмтчих ээ вэ? Чи юу гэж бодож байна вэ? гэхэд, Тарстон,

	— Ахиж барих амьтан бүр олдохоо болив уу гэж таамаглан өгүүлэв.

	— Юу бүр олдохоо болив уу гэж? Эхлээд үл мэдэгдэх дөрвөн амьтан дараалан орсноо дараа нь яагаад нэг ч үгүй болчхов гээд хавхны хажууд сөхөрч суун, — Музейн маанагууд, бүтэлгүй сурвалжлагчид! гэж харамсалтай өчив.

	Тарстон,

	— Тэднийг бас хамаагүй буруутгаж болохгүй... хэмээн болгоомжилж хэлэхэд Дейли,

	— Болохгүй гэнэ үү? Харин намайг болохоор хий дэвэргэлээ гэж буруутгадаг нь зөв үү? Том, чи дуул аа биз дээ? Тэд надаас арьс яаж шилжүүлж суулгасныг асуусан шүү дээ! гэв.

	— Харин тэднийг ирэхээс урьд хамаг амьтан маань үхчихдэг нь л даанч харамсалтай байна. Энэ чинь тун их сэжигтэй санагдана шүү дээ гэхэд Дейли,

	— Хар мангуу адгууснууд юу ч иддэггүй. Тэгэхээр хэн буруутай болох гэж байна вэ? Би юү? Золигийн сониныхон уу?.. Нийслэлийн сонинууд арай авхаалжтай сурвалжлагчид хөлсөлж чаддаггүй мөн хачин юм гэв.

	— Чи хавханд юм орохоо больчхоод байхад шинэ амьтан барина гэж дэмий амлаж дээ. Тиймээс тэд нар хуурч байна гэж бодохгүй юу.

	— Үгүй яаж амлахгүй байх вэ! Дөрөв дэх амьтнаас хойш хавхаа ахиж юм барихгүй гэж би даанч бодсонгүй. Намайг төмөр торон хайрцгийн зарчмын тухай ярихад тэд яагаад инээцгээсэн бэ? 

	Тарстон нэлээд залхсан янзтай,

	— Тэд тийм амьтны, тухай угаасаа дуулаагүй л дээ. Ер нь дэлхийд тэр талаар хэн ч юу ч сонсоогүй. Лейк-Плэсид рүүгээ очоод энийгээ орхиж мартъя гэхэд, Дейли:

	— Үгүй ээ, хө! Хавх маань ажиллана шүү! Ажиллах ёстой. Нэг л учир байгаа! гээд хавхаа ажиллуулж, хэдэн хормын турш ширтэж харснаа дараа нь нугастай тагийг салгав.

	Дейли гараа дотор нь оруулснаа жигтэйхэн бархирч:

	— Гарыг маань тастчихлаа гээд гэдрэгээ огло үсрэхэд, Тарстон:

	— Үгүй ээ, тасраагүй хэмээн итгүүлэхийг хичээв.

	Дейли хоёр гараа харж, алгаа хавсарсан боловч хэлснээсээ буцалгүй,

	— Гар минь хавхны дотор алга болчихсон шүү дээ гэхэд Тарстон түүнийг тайвшруулан,

	— За, за Лейк-Плэсиддээ жаахан амрахаар гайгүй боломз... гэв.

	Дейли хавх руу тонгойж гараа явуулахад ахин тэр нь алга болчхов. Тэр улам доош явуулсаар бүр мөрөө хүргээд Тарстон руу харж бахдангуй инээмсэглэн,

	— За яаж ажилладгийг нь би одоо л ойлголоо. Тэр амьтан чинь Адирондакийнх бүр биш байх нь гэв.

	— Тэгээд хаанахынх байх вэ?

	— Гар минь хүрсэн газраас гарч ирсэн байх нь. Тэгэхээр шинэ амьтан олдоно оо! Чи намайг худалч гэж бодож байна уу? Зай гайгүй харж л байгаарай.

	— Эд ээ! Чи битгий дэмийр! Чи ер нь мэдэхгүй... Дейли хавх руу алхахад хөл нь харагдахыг болив. Тэгээд алгуур доошилсоор зөвхөн толгой нь цухуйж хоцорлоо.

	Дейли,

	— Чи намайг бүү балраасай гээч! гэхэд Тарстон:

	— Эд! гэж дуудав.

	Дейли хамраа даран бараа тасрав.

	 

	* * *

	 

	«..Сэмиш ээ, чи даруй ирээч! Тэгэхгүй бол бүр оройтно. Би нэвтрүүлгээ арга буюу зогсооход хүрлээ. Дэлхийн аварга хүн бяцхан байрыг минь ширхэг ч чулуугүй болтол цөлбөлөө. Тэр гартаа тааралдсан бүхнээ хүлээн авагч дамжуулагч руу минь шидэж байна. Байшин минь бүр үнсэн товрог боллоо!

	Одоо тэр зусланг минь нурааж дуусах нь! Сэмиш ээ, тэр мангас намайг амьтныхаа хүрээлэнд аваачихаар одоо барих нь. Хормын төдий ч атугай хугацаа алдаж болохгүй! Сэмиш чи юундаа саатаад байгаа юм бэ? Чи, миний бүр хэзээний найз шүү дээ... Яадаг билээ, Сэмиш минь!

	Юу гэнэ ээ, чи минь! Үгүй байлгүй! Фрегл та хоёр уу? Үгүй чи минь болгоож үз. Бидний эв найртай байсныг бодож...

	 

	 

	РОБЕРТ ШЕКЛИ

	Америкийн нэрт уран зөгнөлч 1928 онд Нью-Йоркт төржээ. Зохиолчийн намтар гэвэл түүний зохиол бүтээлийн жагсаалт юм.

	 

	Р. Шекли роботын тухай бичих дуртай боловч А. Азимовт хүрч бичдэггүй гэж үздэг. Р. Шеклийн гол барьдаг зарчим нь романдаа ч тэр, тууж, богино өгүүллэгтээ ч тэр зохиолынхоо гол баатарт үнэн голоосоо хайртай байдаг юм. Түүний «Онцгойлж хичээдэг», «Хамгаалагч шувуу», «Алах эрхийн бичиг», «Бен Бакстерийн гурван үхэл», «Бичил хүн», «Мэргэжилтэн», «Долоо дахь хохирол», «Сүүний тэрэгний рейс», «Академи», «Газар дээрх бадарчид» зэрэг олон арван зохиолууд нь уншигчдын анхаарлыг татдаг юм.

	Б. Лхагваажав

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)



	




	УРАН ЗӨГНӨЛИЙН СЭТГЭЛ САНААНЫ ӨРНӨЛТ

	«Атомын», «Сансрын», «Автомат удирдлагын» гэхчлэн адилгүй нэр хайрлан байж бид хорь дахь зууныхаа «сүүлийг мушгидаг» дээр тун ойртлоо. Шинжлэх ухаан - техникийн дэвшилд бүхнийг чадагч их хүчинд итгэх итгэлээрээ, түүний үр шимийг алхам тутамдаа хүртэх боломжоороо өнөөгийн хүмүүс онцгой байгаа нь аргагүй ээ. Шинжлэх ухаан - техникийн бүх салбарын хөгжилд гарсан энэ дорвилог үсрэлттэй, алхаа гишгээгээ тохируулах нь өнөөгийнхний нийтлэг, байнгын хэрэгцээ юм. Гэхдээ хүний оюуны хэрэгцээ өнөөгийн боломжоор хязгаарлагддаггүй нь бүр эртнээс тодорхой болсон зүйл аж. Энэ нь оюун ухааны хөгжлийн зайлшгүй хэрэгцээ, өөрийгөө төгөлдөржүүлэн сайжруулах арга учраас танин мэдэх тэр хууль зүйнхээ дээгүүр зоригтой дүүлэн, ер бусын төсөөлөл, үл итгэм уран сэтгэмж, хосгүй гайхамшигт дүр зургийг бүтээж байдаг. Энд жигүүр ургуулж, нийтэд хүргэх хамгийн зохимжтой арга нь уран сайхан байсан бөгөөд чухамхүү үүний ачаар ямар ч үеийн, ямар ч зоримог давуулал байлаа ч гэсэн нийтийн хүсэл тэмүүллийн хүрээнд тохирч, юуны өмнө гоо сайхны таашаалаар нь дэмжин сэтгэл санааны өрнөлтөд тэжээл болж байжээ. Өөрийнхөө мэдлэг чадвараас хэтэрсэн юмны тухай ярья гэвэл түүнийг цэвэр «нүцгэнээр» нь биш, урлаг болгож тавих тэр хуулийг хүмүүс маш дээр үеэс эзэмшиж ирсний гэрч баримт ардын үлгэрээс эхлээд бидний алхам тутамд хүртэгдэж оюуны таашаал өгч байдаг.

	Сэтгэлгээний төрөл бүрийн халилыг ашиглан бүтээдэг уран зохиолын бүхэл бүтэн чиглэл хэлбэршин тогтоод нэлээд удсан боловч манай энэ үед онцгой цэцэглэн дэлгэрч байгаа нь гайхалтай хэрэг биш, хүний нийгмийн хүрч хөгжсөн тэр их өндөрлөгийн зүй ёсны үр дагавар юм.

	Хэдийгээр оройтсон нь мэдээж боловч, эдүгээ цагийн манай монгол хэлэнд ийм төрлийн зохиолыг «зөгнөлт» гэдэг болсныг эргэн тунгаахад илүүдэхгүй мэт санагдах тул холбогдох бодлыг хоёр өгүүлбэрээр илэрхийлэн, уншигч таныхаа юу гэхийг сонсъё уу. Монгол хэлний товч тайлбар тольд «Зөгнөл - зөгнөх үйлийн нэр», «Зөгнөх - юмыг урьдчилан төсөөлөн мэдэх» хэмээн тайлжээ. Ингэхлээр зөгнөл маань болох үйл явдлыг цагаас урьтаж тааварлан мэдэх гэсэн ойлголт байж таарлаа. Ийм тохиолдолд зөгнөлд гарч буй үйл явдлыг эрт орой алин боловч биелэгдэх зүйл хэмээн уншигч итгэхэд хүрнэ. Гэтэл өнгөрсөн цагийг эргүүлж авчрахаас (цаг үеийн машины) авхуулаад хэт орон зай, цаг хугацааны гэхчлэн ерөөс зөгнөлийн ихэнх гол салбарт хүний танин мэдэх чадвар, шинжлэх ухааны бүтээх боломж, материалын оршин тогтнох хэлбэрийн хязгааргүйг хэчнээн дахин үнэлэн үзлээ ч гэсэн хэзээ ч үл биелэх юмны тухай бичдэг шүү дээ. Энэ нь болохгүй юмыг болгож, байхгүй юмыг байлгасан мөртөө уншигчаа ер бусын ертөнцөд хөтлөн аялуулж чадсан уран сайхны тэр өндөр боловсруулалт үл биелэх үйл явдлын шугамаар дамжуулж хэлж чадсан нийгмийн дүгнэлтийнхээ ачаар л амилан босож «Зам явахаа» олж авсан хэрэг ээ. Сарны, Ангарагийн оршин суугчидтай бид уран зохиолоор олонтоо уулзсан хэдий ч чухамхүү очоод үзэхээр тэнд ямар нэгэн амьс гэж байсангүй. Үүний төлөө уншигч, зохиогчийг буруутгаж, зэмлээгүй нь маргаангүй ээ.

	Манай «Зөгнөл» гэж хөрвүүлж авсан үгийн уул утгыг толиноос үзвэл эх хэлээрээ бололцоогоо давуулан сэтгэх гэсэн санаа байгаа юм. Тэгэхлээр энэ биелэх үү, үгүй юү гэдэг асуултаас гадуур, алив мэдлэг боломжоос сэтгэлгээний аргаар даван гарсан тохиолдлыг, мөн тийм аргаар бичсэн зохиолыг хэлж байгаа нь магад. Бид ийм аргаар бүтсэн зохиолд «Зөгнөл» гэдэг нэр өгвөөс нөгөөх уугуул сэтгэлгээ, зан үйлэнд хэвшсэн «Зөгнөл» маань заавал танин мэдэх хэрэглэл, арга ухаан зарахгүйгээр зайлшгүй болох юмыг урьдчилан мэдэх тухайн ойлголт, байж чадахгүйд хүрээд байна. Монголчууд «зөн сонин», «зөнтэй хүүхэд» гэхчлэн ярихдаа тэнд гарцаагүй биш ч гэсэн магадгүй болох юмны тухай ойлголт агуулж байдаг биз дээ. Тэгэхлээр үе үе цухалзах болсон «Уран сэтгэмжийн» гэдэг нь арай ойролцоо очиж мэдэх юм биш биз дээ. Ховор биш тохиолдолд зохиолд гарсан санаа дүгнэлт тэр ч байтугай зарим үйл явдалд амьдралд биелдэг нь үнэн. Гэхдээ энэ нь зохиолчийн өмнөө тавьсан зорилгоос урган гарсан зүй ёсны гол үр дүн нь биш юм. Ер нь уран зохиол шинжлэх ухааны үйлийг өрсөн хийх, түүнийг аливаа мухардал төөрөгдлөөс гаргах зорилт огт тавьдаггүй бөгөөд тавих ч хэрэггүй юм. Учир нь шинжлэх ухаанд өөрт нь ирээдүйгээ хол ойр харж боловсруулах арга ухаан, хүч боломж хамаагүй их байх шүү дээ. Харин биелдэг нь юуны хүч вэ гэвэл, тухайн зохиолч шинжлэх ухааны үр дүнгээс шууд «будаа идэж», түүний хөгжлийн чиг хандлагад ерөнхийдөө захирагдаж бичсэний тул тийм болж буй хэрэг юм. «Үг хөөхөөр, үхэр хөө» гэдгийг бодсон ч, ганц үгийн хувьд нь бодсон ч зохиолын тухайн төрлийг юу гэх нь нэг их чухал биш санагдаж болох боловч нэр томьёо буруу тогтсоноос түүнд хамаарч байгаа ойлголт агуулгаараа тохирохгүй болж элдэв будилаан тарих талтай байдаг. Жишээ гэхэд, «Зөгнөл» гэдэг үгийн заншмал утгад тохирсон тийм зохиолыг манай уншигчид нэхэж, таны тэр зохиолын биелэх хугацаа хэдийд вэ? гэх юм уу, ер үл биелэх юмны тухай бичив хэмээн зэмлэдэг заншил тогтвол орчин, цагийн бусад үндэсний уншигчдаас тун хол тасарч харагдах юм.

	Манай уншигчдын ихэнх нь хүүхэд залуус. Уншигчдын судалгаанаас үзэхэд, ийм насныхан зөгнөлд (заншсанаар нь ингэж хэрэглэв) юм юмнаас их дуртай байдаг аж. Энэ нь тэдний дэвэргэн сониуч зантай голчлон холбогдох мэт боловч ирээдүйн их бололцоог нээн харж, түүнд өөрсдийн амьдралыг тохируулах хүсэл нь бас нөлөөтэй биз ээ. Чухамхүү зөгнөлт зохиол сонирхсоныхоо ачаар ирээдүйд шинжлэх ухаан - техникийн салбарт хүчээ сорих шийдвэр гаргасан гэх хүмүүс маш олон тохиолддог аж.

	Энэ бол уран зохиолын дурдсан төрөл нийгэмд гоозүй, уран сайхны хүмүүжил олгох үндсэн үүргийнхээ зэрэгцээ шинжлэх ухааны сэтгэлгээгээ хөгжүүлэх тэр чиглэлд хүч авьяасаа дайчлах эрмэлзэл сонирхолтой хүмүүс олноор төрөхөд үнэлж баршгүй их тус хүргэдгийн гэрч юм. Социалист монголын уншигчид, түүний залуу үед зөгнөлт зохиолын хүрэлцээ үнэхээр хомс байгааг бид юугаар ч цагаатгаж чадахгүй. Одоо өдрийн од шиг гарч байгаа зөгнөлт зохиол, үндэсний зохиолчдын «Маргаашийн мэнд» бяцхан эмхэтгэл, хоёр жилд нэг удаа зургаахан хэвлэлийн хуудсанд багтаан гаргаж байна. Үүнийг уншигчдын тоо, хэрэгцээ хоёртой харьцуулбал юухан байх билээ.

	Бид уншигчдын бодит хэрэгцээ, нийгмийн шаардлагыг харгалзаж зөгнөлт зохиолыг судлах, сурталчлах, сонирхон оролдогчдыг хөхиүлэн дэмжих талаар өрнүүн ажил зохиох хэрэгтэй бөгөөд энэ нь дан ганц Зохиолчдын эвлэл төдийгүй хүүхэд залуучуудын байгууллагын үүрэг байх нь дамжиггүй.

	Эх хэлээрээ зөгнөл уншдаг, хүмүүсийн хэрэгцээг бага боловч хангах зорилгоор бид «Уран зөгнөлт зохиолын дээж» гэсэн энэ анхны номыг гаргаж байна. Энд олон үндэсний зөгнөлийн төлөөлөгчид, тэдний харилцан адилгүй хэлбэр шинжийн зөгнөлт зохиол орсон юм. Анхны энэ номд бид манай уншигчидтай ямар нэг хэмжээгээр танил болсон зохиолчдын бүтээлээс авах гэж оролдлоо. Яагаад гэвэл орчин үеийн зөгнөл, хэлбэр маяг, зөгнөлийн далайцын хувьд асар олон болсон бөгөөд зарим талаар ер бусын мэт санагдаж болохуйц учир танил өнгө аясаас түүнд алгуур (дараачийн цувралаар) дамжин хүрэх нь зүйтэй гэсэн бодолд захирагдсаных. Мөн энд орчуулах эрдмийн авьяас харилцан адилгүй хүмүүс зөгнөлт өгүүллэгийг сонирхон эх хэлнээ хөрвүүлсэн нь нэн таатай санагдана. Харин зохиогчийн өнгө аясыг аль болохоор хадгалах талаар бид ч Улсын хэвлэлийн нэгдсэн редакцын газар ч чухалчлан анхаарсан болно.

	Таны өмнөө дэлгэсэн энэ ном, орчин үеийн зөгнөлд зонхилж байгаа гол гол чиглэлийн тухай ерөнхий төсөөлөл олгоход хараахан хүрэлцэхгүй байж мэднэ. Орон зай, цаг хугацааг зөгнөлийн аргаар эзэмших, дэлхий түүний орчин, сансрын нууцад нэвтрэх, манай гарагийн сэтгэл зовоож байдаг элдэв асуудлыг шийдэх, амьд ертөнцийн нандин нууцыг тайлан ашиглах зэрэг уламжлалт сэдвээс нийгмийн тухай, сэтгэлзүйн тухай зөгнөлд шилжих өвөрмөц үйл явц эдүгээ илэрхий ажиглагдах болжээ. Энэ бол нэг талаас хүн - байгаль хоёрын, нөгөө талаас хүний бие сэтгэл - шинжлэх ухаан - техник хоёрын харьцаа нарийн төвөгтэй болж ирсэнтэй холбоотой нь мэдээж. Гэхдээ манай үеийн нийгмийн чиглэлийн зөгнөлд шийдвэрлэх байрыг дэлхий гараг дээр «ноёлж буй» үзэл суртлын зарчмын хувьд эсрэг тэсрэг туйлшрал, нийгмийн адилгүй байгуулал, шинжлэх ухаан - техникийн болон эдийн засгийн боломжийг адилгүйгээр ашиглах байдлаас амьдрал ахуй, сэтгэл оюунд тусах нөлөөг тайлан, эрүүл ухааны мөнхийн ялалтыг дуулах явдал гол бөгөөд нэн тулгамдсан чиглэл хэвээр байх болно.

	Шинжлэх ухаан - техникийн зөгнөлд (шинжлэх ухаан - техникийн үр дүнд хүрэх, түүнийг ашиглах чиглэлд үйл явдал өрнөж, мөн энэ давхаргад хамаарах баатрууд үйлчилдэг чиглэл) сансар судлал онцгой өргөн дэвжээ нээж байгаа болохоор сүүлийн хорин жилд энэ чиглэлийн зохиол зонхилох байр эзэлж байлаа. Ийм зохиолыг эх хэлнээ буулгахад манай үгийн санд тэр бүр хэлбэршээгүй огторгуй одон орон; сансрын техникийн болон шинжлэх ухааны бусад салбарын нэр томьёоны бэрхшээлтэй тулгарах тал нэн тэргүүнээ ажиглагдаж байна. Биологийн ирээдүйг зөгнөхөд мөн ийм асуудал тулгарах төлөвтэй. Тухайн байдлыг харгалзан, шаардлагатай чухал нэр томьёог (зохиогчийн санаанаасаа авсан нэрс ч их байдаг) эх хэлнээ хөрвүүлэх юм уу, тайлбарлах шаардлага ч багагүй гарч байна. Энд физик - техник, генетикийн салбарын нэр томьёоны толь гарвал их нэмэр болох нь мэдээж. Одоохондоо зөгнөлчид сансрын нисэгчид юм уу, хэн нэгэн эрдэмтэнд очиж тусламж гуйх нь хамгийн дөт зам байна. Үүнийг ч гэсэн санаачилгатай дүүрэн ашиглавал бага юм биш ээ. Товчоор хэлбэл зөгнөл сонирхон оролдогчдод дайчин шантаршгүй эрэл хайгуул урлах зүйн хувьд ч зөгнөлт санааны шугамаа олж тавих талд ч дутагдалтай байгаагаас эрин үеийн уншигчдын хэрэгцээг хангахгүй улбагар юм гаргахад хүрч байгааг нуух явдалгүй юм. Эцсийн эцэст бидний «зөгнөл» гэж нэрлээд байгаа сэтгэмжийн тэр халил, агуу их дүүлэлт л хүнийг хүн болгож, үргэлж урагш нь дагуулж байдаг, идэвхтэй амьдралын мөнхийн зайлшгүй чанар, манай оюун санааны шавхагдашгүй хүчин юм болохоор алив уншигчийн санаанд элбэг багтах «зөгнөлийг» бид тэдэнд барьж яахан болох билээ. Манай эхлэн бичигчид зөгнөлт санааг хүн бүрд байдаг, оюун ухааны зүй ёсны шинж гэдгийг бодохгүй, зөгнөлийн нийгмийн үүргийг гүйцэд ухамсарлахгүй, нийт хүн төрөлхтний хувьд биш, тодорхой үндэстэн, газар нутгийн хүрээнд бодож зохиолын шугамаа сонгох зэргээр алдах нь олонтоо үзэгдэж байна.

	А. П. Чехов, «Үржүүлэхийн хүрд үндэснийх байдаггүй шиг шинжлэх ухаан үндэсний гэж байдаггүй» гэж хэлсэн байдаг нь нефть олдоогүй газраас нефть олсон маягаар бичсэн юмыг «Зөгнөл» болгож болохгүй ээ.

	Шинжлэх ухааны сэтгэлгээний түвшин энд тэнд өөр байж болох боловч түүний тухай ярихад хүрвэл нийт хүн төрөлхтний хүрээгээр авч үзнэ гэсэн санаа юм. Бидний бас өөр алдаа гэвэл, ямар нэг сэдэв болчихмоор санаа олж авсандаа хөтлөгдөөд гол сүнс буюу урлах ухаанаа орхидог. Урлах арга дүй дутвал ямар догь санаа ч уран зохиол болж эс чадна. Хамтран зүтгэгч залуу нөхдөдөө төдийгүй, нийт уншигчдад дээрх бодлоо хүрээсэй гэж туйлаас бодохын учир энэ номын оршлыг боловч сул орхиж түвдсэнгүй. Үг олдож, үхэр холдохоос өмнө чухам энэ номынхоо тухай цөөн зүйл учирлах цаг болсон шиг санагдана.

	Уран зөгнөлийг «Утга зохиолын мөрөөдөл» гэж батлан хэлэх тийм ч амаргүй. Гэхдээ агуу их хүмүүс, сод ухаантан бүгд л уран сэтгэмжээр жигүүрлэж туурвилаа өнгөрүүлсэн гэдэг нь оргүй ч биш байх аа.

	Уран зөгнөлт ертөнцөд, зөгнөлт зохиолын эцэг гэж өргөмжлөгдсөн Жюль Верн, нийгмийн уран зөгнөлийн нэрт төлөөлөгч Херберт Уэллс зэрэг мэргэжлийн уран сэтгэмжийн зохиолчдоос гадна, дэлхийн сонгодог зохиолч Д. Дефо, Уэлл Жемс, Эдгар По, В. Гюго, С. Томпсон, П. Андерсон, Ж. Свифт, А. Додэ, А. С. Пушкин, А. Толстой нарын зохиол бүтээлд уран зөгнөл орхигдоогүй юм.

	Орчин үеийн монголын уран зохиолыг үндэслэгчийн нэг, манай их зохиолч Д. Нацагдорж, Эдгар Погийн «Алтан цох» гэдэг уран сэтгэмжийн туужийг эх хэлнээ хөрвүүлэн уншигч олондоо өргөн барьсан ба өөрөө «Харанхуй хад» гэдэг зөгнөлт өгүүллэг бичиж нийтлүүлсэн байна. Их зохиолч маань хувьсгалын эхэн үед монгол түмэнд уран сэтгэмжийн яруу сайхныг ойлгуулах гэж бөхөшгүй тэр зулыг бадамлан асаасан байна.

	Орчин үед, ЗХУ-ын утга зохиолын уран зөгнөлийн ертөнцөд шинэ шинэ эргэлт гарсаар байна.

	Дэлхийн уран зөгнөлт ертөнцөд хүндэтгэлтэйгээр нэр нь багтаж байгаа аугаа их эрдэмтэн, сансар судлалын эцэг К. Э. Циолковский, шантаршгүй зоригт уран сэтгэгч А. Беляев, XX зууны уран сэтгэмжийн яруу дууч И. Ефремов болон ЗХУ-ын төрийн шагналт зөгнөлт зохиолч Кир Булычев, А. ба В. Стругацкий нар, А. Казанцев, Г. Гуревич болон залуу уран зөгнөлч М. Пухов, В. Щербаков зэрэг зохиолчдын бүтээлээс гадна БНБАУ, БНАГУ, БНПАУ, БНСРУ, БНУАУ-ын зохиолчдын зөгнөлт өгүүллэгийг орчуулж энэ номд орууллаа.

	Үүний зэрэгцээ шинжлэх ухаан - техникийн талаар өндөр хөгжилд хүрсэн АНУ, Англи, Япон, Итали зэрэг орны уран зөгнөлийн нэрт төлөөлөгчдийн өгүүллийг багтаасан юм.

	Энэ дээж бичигт тийм ч амар шийдвэрлэгдэмгүй асуудлыг орон зай, цаг хугацаа, нийгмийн өмнө тавигдсан хүний хариуцлагыг итгэмээргүй орчин нөхцөлд шийдвэрлэж байгааг уншигчид мэдэх болно.

	«Шинжлэх ухааны чансаатай зөгнөлт зохиолыг сайтар эргэцүүлэн унших нь хэнд ч атугай арван жилийн цаадах ирээдүйг харахад тун хэрэгтэй» гэж сансрын нисэгч Георгий Береговой хэлсэнчлэн уран зөгнөл сонирхогч, мөрөөдөн тэмүүлэгч, уран сэтгэгч уншигч та бүхэнд оюуны зохих таашаал өгч уран сэтгэлгээний өрнөлт бүхий ирээдүй өөд тэмүүлэх эрчилсэн хүчинд чинь бага ч болов түлхэц болно хэмээн орчуулагч нөхөд маань найдсан нь магад.

	Цаашдын үйлсэд тустайг бодолцон, энэ номын чанар чансааны талаар ямар нэг санал байвал бага гэлгүй хэлэхийг уншигч олноос юуны өмнө хүсье. Энд бас үндэсний зөгнөлт зохиолын цаашдын хувь заяаны тухай уншигч түмнээс санаа тавьж бүх талаар өргөн дэмжих оргилсон хүсэлтэй гэдэгт итгэж байгаагаа бид давхар бодолцсон болно.

	Уран зөгнөлт зохиолын дээж номын дараачийн дугаар хүртэлх аян замын өлзийтэйд бадран дэгжих уншигч таны оюуны өрнөлийн хүчирхэг халил чинь огторгуйн хязгааргүй шиг байг гэж ерөөе.

